Tragedie by Pta-oord: Jong slagoffer se naam bekendDie rotspoel by Nkwe Pleasure Resort. Argieffoto: Via nkwepark.co.za Die jongman wat Saterdag dood is toe hy van die rotse by ŉ gewilde vakansieoord oos van Pretoria in die water gespring het, se naam is bekend gemaak. Kapt. Marissa van der Merwe, polisiewoordvoerder, het Dinsdag aan Maroela Media gesê die oorledene is as Ephraim Tshabalala (24) van Soshanguve, noord van Pretoria, uitgeken. Maroela Media het Maandag berig Tshabalala was saam met ŉ groep vriende as ŉ dagbesoeker by die piekniekgebied van die Nkwe-oord in Tierpoort waar die tragedie hom afgespeel het. Tshabalala het gelyktydig saam met ŉ vriend van die rotse af in die rotspoel ingespring en vermoedelik sy nek gebreek of aan ŉ kopbeserings beswyk toe hy iets getref het. Hy het onder die water verdwyn en is dood verklaar nadat polisieduikers hom uit die poel gehaal het. Die Welbekend-polisie doen ŉ geregtelike doodsondersoek. Dr. Hennie Annandale, eienaar van die oord, het Maandag aan Maroela Media gesê hulle betreur die voorval en het sy medelye teenoor die oorledene se vriende en familie uitgespreek. “Die rotspoel is ŉ gewilde besoekpunt en piekniekplek aangesien dit ŉ natuurlike formasie langs die rivier is. Daar is duidelike kennisgewings by die watergat aangebring wat mense waarsku dat hulle op eie risiko daar swem,” het Annandale gesê. Hy het gesê daar het al vantevore mense daar verdrink, maar dít was die mees onlangse voorval die afgelope paar jaar.